Nils Vest | Gyldendal - Den Store Danske
Link til "Nils Vest"
Nils Vest, f.19.6.1943, dansk filminstruktør, uddannet på Den Danske Filmskole i 1970. Nils Vest var medlem af teatergruppen Solvognen 1973-80 og er bosiddende på Christiania siden 1982 sammen med skuespiller Britta Lillesøe (f.1944).
Nils Vest producerede i første række længere dokumentarfilm med historisk, kunstnerisk eller socialt indhold. Filmene er karakteriseret ved et stort forarbejde, for at indhold og form kan holde værdien ud over øjeblikket. Megen opmærksomhed høstede de landbohistoriske film: Af jord er du kommet (1983), den dramatiske historie om stenhuggeren Peder Madsen, der stiftede Danmarks første husholdningsforening på Samsø i 1888 samt Fejemanden og friheden (1988) om Frihedsstøtten, fejemanden Lars Knudsen og Landboreformerne. Desuden kan portrættet af Christiania fremhæves, Christiania, du har mit hjerte (1991).
Tankevækkende og fascinerende er Vests film om bygningskultur bl.a. Himmelstigen (1997, om arkitekten Lauritz de Thurah); Arkitekten der blev væk - eller hvem var Eigtved (2005, om arkitekten Niels Eigtved); Rosenborg, Christian 4. og 'det store hus i haven' (2007) og senest Et rådhus til alvor og fest (2010, om arkitekten Martin Nyrop).
Ud over at lave film om arkitekturhistorie har Nils Vest været involveret i kampe for at bevare de gamle miljøer. Han har blandt andet forhindret nyt skæmmende byggeri ved Holmens Kirke og har i 30 år kæmpet for bevarelsen af det enestående miljø på Christiania. Nils Vest blev 2010 tildelt Europa Nostra bevaringspris for sit arbejde med arkitekturhistoriske film og for sin utrættelige kamp for at bevare gamle bymiljøer.
NILS VEST FILM. Hjemmeside
Ursula Fugmann: Nils Vest i Den Store Danske, Gyldendal. Hentet 26. februar 2020 fra http://denstoredanske.dk/index.php?sideId=268919
Antal visninger2880 besøg